“มอร์แกน สแตนลีย์” ปั่นหุ้น! “เอฟเอสเอ” ญี่ปุ่นปรับอ่วม 80 ลบ.
"มอร์แกน สแตนลีย์" ปั่นหุ้น! “เอฟเอสเอ” ญี่ปุ่นปรับอ่วม 80 ลบ.
16 ธ.ค. 2559

สำนักงานบริการการเงินของญี่ปุ่น (FSA) เปิดเผยว่า วันนี้(16ธ.ค.)ได้สั่งปรับบริษัทมอร์แกน สแตนลีย์ เอ็มยูเอฟจี ซีเคียวริตีส์ เป็นจำนวนเงิน 220 ล้านเยน (1.86 ล้านดอลลาร์) หรือคิดเป็นเงินไทยเกือบ80 ล้านบาท ในข้อหาปั่นราคาหุ้น
กรณีดังกล่าวนับเป็นครั้งแรกที่โบรกเกอร์ของบริษัทต่างชาติยักษ์ใหญ่ได้ถูกปรับในข้อหาปั่นหุ้น และวงเงินค่าปรับอยู่ในระดับสูงเป็นอันดับ 2 ของญี่ปุ่นสำหรับการทำผิดในข้อหาดังกล่าว
คณะกรรมการกำกับหลักทรัพย์และตลาดหลักทรัพย์ (SESC) ของญี่ปุ่นทำการเสนอในวันที่ 6 ธ.ค.ให้ FSA ทำการปรับบริษัทดังกล่าว ซึ่งต่อมาได้ยอมรับว่าได้กระทำผิดจริง
FSA เปิดเผยว่า เทรดเดอร์รายหนึ่งของทางบริษัทได้ส่งคำสั่งซื้อหุ้นล็อตใหญ่ของบริษัทเซบุ โฮลดิ้งส์ อิงค์ ซึ่งเป็นบริษัทผู้ดำเนินกิจการรถไฟ นับตั้งแต่เดือนก.ย.ถึงเดือนต.ค.ในปีที่แล้ว เพื่อสร้างภาพว่านักลงทุนมีความสนใจซื้อหุ้นจำนวนมากของทางบริษัท แต่ต่อมา เขาก็ได้เทขายหุ้นออกมาอย่างรวดเร็วเพื่อทำกำไร
มอร์แกน สแตนลีย์ เอ็มยูเอฟจี ซีเคียวริตีส์ ระบุว่า เทรดเดอร์รายดังกล่าวได้ออกจากบริษัทไปแล้ว และทางบริษัทจะทำการกวดขันการควบคุมภายใน